
Ministru kabineta noteikumi Nr. 331
Rīgā 2023. gada 27. jūnijā (prot. Nr. 34 13. §)
Grozījumi Ministru kabineta 2018. gada 20. februāra noteikumos Nr. 97 "Publiskas personas mantas iznomāšanas noteikumi"
Izdoti saskaņā ar Publiskas personas finanšu līdzekļu un mantas izšķērdēšanas novēršanas likuma  6.1 panta trešo daļu
· 1. Izdarīt Ministru kabineta 2018. gada 20. februāra noteikumos Nr. 97 "Publiskas personas mantas iznomāšanas noteikumi" (Latvijas Vēstnesis, 2018, 38. nr.; 2019, 240. nr.) šādus grozījumus:
· 1.1. papildināt 2. nodaļu aiz tās nosaukuma ar 2.1. apakšnodaļas nosaukumu šādā redakcijā:
· "2.1. Vispārīgie iznomāšanas noteikumi";
· 1.2. izteikt 14. un 15. punktu šādā redakcijā:
· "14. Nomas objektu neiznomā nomas tiesību pretendentam, ja pēdējā gada laikā no mutiskas vai rakstiskas izsoles pieteikuma iesniegšanas dienas vai elektroniskas izsoles pirmā reģistrētā solījuma dienas iznomātājs ir vienpusēji izbeidzis ar to citu līgumu par īpašuma lietošanu, jo nomas tiesību pretendents nav pildījis līgumā noteiktos pienākumus, vai stājies spēkā tiesas nolēmums, uz kura pamata tiek izbeigts cits ar iznomātāju noslēgts līgums par īpašuma lietošanu nomas tiesību pretendenta rīcības dēļ.
· 
· 15. Iznomātājam, ievērojot sabiedrības intereses un lietderības apsvērumus, ir tiesības nomas objektu neiznomāt nomas tiesību pretendentam, kurš atbilstoši iznomātāja izstrādātajiem un apstiprinātajiem potenciālā nomas tiesību pretendenta labticības izvērtēšanas kritērijiem nav uzskatāms par labticīgu, tai skaitā nomas tiesību pretendents pēdējā gada laikā no mutiskas vai rakstiskas izsoles pieteikuma iesniegšanas dienas vai elektroniskas izsoles pirmā reģistrētā solījuma dienas nav labticīgi pildījis citā ar iznomātāju noslēgtā līgumā noteiktos nomnieka pienākumus – tam ir bijuši vismaz trīs maksājumu kavējumi, kas kopā pārsniedz divu maksājumu periodu, ja līgumā noteikts viena mēneša nomas maksas aprēķina periods, vai vienu maksājuma periodu, ja līgumā noteikts viena ceturkšņa nomas maksas aprēķina periods, vai iznomātājam zināmi publiskas personas nekustamā īpašuma uzturēšanai nepieciešamo pakalpojumu maksājumu parādi, vai nomas tiesību pretendentam ir jebkādas citas būtiskas neizpildītas līgumsaistības pret iznomātāju.";
· 1.3. izteikt 23. punktu šādā redakcijā:
· "23. Nomnieku noskaidro rakstiskā, mutiskā vai elektroniskā izsolē.";
· 1.4. papildināt ar 25.9.1 apakšpunktu šādā redakcijā:
· "25.9.1 ja nomas tiesības tiek piešķirtas elektroniskā izsolē, – elektronisko izsoļu vietne https://izsoles.ta.gov.lv (turpmāk – elektronisko izsoļu vietne), kur pieejama informācija par izsoles kārtību un nosacījumiem, ar kādiem personas var reģistrēties dalībai izsolē un piedalīties solīšanā, izsoles sākuma datums un laiks, izsoles noslēguma datums un laiks, izsoles solis;";
· 1.5. papildināt ar 26.1 punktu šādā redakcijā:
· "26.1 Rīkojot elektronisko izsoli, iznomātājs šo noteikumu 25. punktā minēto informāciju ievieto arī elektronisko izsoļu vietnē.";
· 1.6. izteikt 29. punkta ievaddaļu šādā redakcijā:
· "29. Persona, kura vēlas nomas objektu nomāt rakstiskā vai mutiskā izsolē, iesniedz iznomātājam pieteikumu. Pieteikumā norāda:";
· 1.7. papildināt ar 29.1 punktu šādā redakcijā:
· "29.1 Ja tiek rīkota elektroniskā izsole, tā notiek elektronisko izsoļu vietnē, kas izveidota saskaņā ar Civilprocesa likuma 605.1 pantu. Elektroniskā izsole notiek, ievērojot šos noteikumus, normatīvos aktus, kas regulē kārtību, kādā veic darbības elektronisko izsoļu vietnē, un attiecīgās izsoles noteikumus.";
· 1.8. izteikt 32. punkta ievaddaļu šādā redakcijā:
· "32. Ja uz nomas objektu, kas ir nekustamais īpašums, piesakās vairākas valsts iestādes, atvasinātas publiskas personas vai to iestādes, kapitālsabiedrības vai privātpersonas, kurām nekustamais īpašums nepieciešams publiskas funkcijas vai deleģēta valsts pārvaldes uzdevuma veikšanai, nomas objektu iznomā šādā prioritārā secībā:";
· 1.9. izteikt 33. punkta ievaddaļu šādā redakcijā:
· "33. Ja pieteikumu rakstiskai vai mutiskai izsolei par nomas objektu, kas ir nekustamais īpašums, iesniedz vai elektroniskā izsolē piesakās biedrība vai nodibinājums, izvērtējot, vai attiecīgais nomas objekts ir tieši piemērots attiecīgās biedrības vai nodibinājuma darbības specifikai, kā arī izvērtējot attiecīgā nomas objekta pieprasījumu tirgū, izsoli var nerīkot un nomas objektu iznomāt minētajai biedrībai vai nodibinājumam, ievērojot šādus nosacījumus:";
· 1.10. papildināt ar 33.2.1 apakšpunktu šādā redakcijā:
· "33.2.1 ja izsludināta elektroniska izsole, nomas līgumu slēdz par nomas maksu, kura nevar būt zemāka par publicētās nomas objekta nosacītās nomas maksas un viena izsoles soļa summu;";
· 1.11. izteikt 2.1. apakšnodaļas nosaukumu šādā redakcijā:
· "2.1.1 Rakstiskas izsoles kārtība";
· 1.12. papildināt ar 2.3. apakšnodaļu šādā redakcijā:
· "2.3. Elektroniskas izsoles kārtība

· 
· 68.1 Ja tiek rīkota elektroniska izsole, persona, kura vēlas piedalīties publiskas personas mantas nomas tiesību izsolē un ir reģistrējusies izsoļu dalībnieku reģistrā, līdz izsoles publikācijā norādītajam laikam, izmantojot elektronisko izsoļu vietni, nosūta izsoles organizētājam lūgumu autorizēt to dalībai izsolē, kā arī samaksā elektroniskās izsoles vietnes administratoram maksu par dalību izsolē normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotu rēķinu. Triju darbdienu laikā pēc rēķina samaksas izsoles organizētājs autorizē dalībai izsolē pretendentus, kuri izpildījuši visus nomas tiesību izsoles priekšnoteikumus. Izsolei autorizētie dalībnieki drīkst izdarīt solījumus visā izsoles norises laikā.
· 
· 68.2 Elektroniskās izsoles organizētājs var pārtraukt izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu, vai ja uz nomas objektu piesakās valsts iestāde, atvasināta publiska persona vai tās iestāde, kapitālsabiedrība vai privātpersona, kurai nekustamais īpašums nepieciešams publiskas funkcijas vai deleģēta valsts pārvaldes uzdevuma veikšanai. Paziņojumu par izsoles pārtraukšanu publicē elektronisko izsoļu vietnē.
· 
· 68.3 Elektroniskā izsole tiek noslēgta sludinājumā un izsoles noteikumos par publiskas personas mantas nomas tiesību izsoli norādītajā dienā pulksten 13.00, bet, ja norādītā diena iekrīt brīvdienā vai svētku dienā, – nākamajā darbdienā līdz pulksten 13.00. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par piecām minūtēm. Ja pēdējās stundas laikā pirms izsoles noslēgšanas tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbdienas pulksten 13.00. Pēc izsoles noslēgšanas solījumi vairs netiek reģistrēti un elektronisko izsoļu vietnē tiek norādīts izsoles noslēguma datums, laiks un pēdējais izdarītais solījums.
· 
· 68.4 Pēc elektroniskās izsoles noslēgšanas iznomātājs saņem elektronisko izsoļu vietnē automātiski sagatavotu izsoles aktu, apstiprina elektroniskās izsoles rezultātus un 10 darbdienu laikā pēc izsoles noslēgšanas publicē vai nodrošina attiecīgās informācijas publicēšanu šo noteikumu 26. punktā minētajā tīmekļvietnē.
· 
· 68.5 Ar nomas tiesību pretendentu, kurš nomas tiesības ieguvis elektroniskā izsolē, nomas līgumu slēdz par nomas maksu, kura nevar būt zemāka par publicētās nomas objekta nosacītās nomas maksas un viena izsoles soļa summu.
· 
· 68.6 Ja elektroniskai izsolei piesakās tikai viens nomas tiesību pretendents, izsoli atzīst par notikušu. Iznomātājs ar nomas tiesību pretendentu slēdz nomas līgumu par piedāvāto nomas maksu, kas nav zemāka par sākotnējās nosacītās nomas maksas un viena izsoles soļa summu.
· 
· 68.7 Ja publikācijā norādītajā elektroniskās izsoles termiņā neviens nomas tiesību pretendents nav pieteicies vai ja nav pārsolīta nomas objekta nosacītā nomas maksa, iznomātājs var pazemināt nomas objekta nosacīto nomas maksu ne vairāk kā par 20 procentiem un rīkot atkārtotu izsoli, ievērojot šo noteikumu 26. un 26.1 punktā minēto informācijas publicēšanas kārtību. Pēc otrās nesekmīgās izsoles, rīkojot trešo izsoli, izsoles sākumcenu var samazināt ne vairāk kā par 60 procentiem no sākotnējā nosacītā nomas maksas apmēra.
· 
· 68.8 Ja nomas objektu iznomā par nomas maksu, kas ir zemāka par nomas maksu, kas noteikta saskaņā ar šo noteikumu 3. nodaļu, nomas līgumu drīkst slēgt uz laiku līdz vienam gadam.
· 
· 68.9 Iznomātājs ar nomas tiesību pretendentu slēdz nomas līgumu saskaņā ar izsoles rezultātu. Nomas tiesību pretendents paraksta nomas līgumu vai rakstiski paziņo par atteikumu slēgt nomas līgumu ar iznomātāju saskaņotā saprātīgā termiņā, kas nav garāks par 15 darbdienām no nomas līguma projekta nosūtīšanas dienas. Ja iepriekš minētajā termiņā nomas tiesību pretendents līgumu neparaksta un neiesniedz attiecīgu atteikumu, uzskatāms, ka nomas tiesību pretendents no nomas līguma slēgšanas ir atteicies.
· 
· 68.10 Ja nomas tiesību pretendents, kurš piedāvājis augstāko nomas maksu, atsakās slēgt nomas līgumu, iznomātājam ir tiesības secīgi piedāvāt slēgt nomas līgumu tam pretendentam, kurš piedāvāja nākamo augstāko nomas maksu. Iznomātājs 10 darbdienu laikā pēc minētā piedāvājuma nosūtīšanas publicē vai nodrošina attiecīgās informācijas publicēšanu šo noteikumu 26. punktā minētajā tīmekļvietnē.
· 
· 68.11 Nomas tiesību pretendents, kurš piedāvājis nākamo augstāko nomas maksu, atbildi uz šo noteikumu 68.10 punktā minēto piedāvājumu sniedz 10 darbdienu laikā pēc tā saņemšanas dienas. Ja nomas tiesību pretendents piekrīt parakstīt nomas līgumu par paša nosolīto augstāko nomas maksu, viņš paraksta nomas līgumu ar iznomātāju saskaņotā saprātīgā termiņā, kas nav garāks par 15 darbdienām no nomas līguma projekta nosūtīšanas dienas. Iznomātājs 10 darbdienu laikā pēc nomas līguma parakstīšanas publicē vai nodrošina attiecīgās informācijas publicēšanu šo noteikumu 26. punktā minētajā tīmekļvietnē. Ja iepriekš minētajā termiņā nomas tiesību pretendents līgumu neparaksta vai neiesniedz attiecīgu atteikumu, ir uzskatāms, ka nomas tiesību pretendents no nomas līguma slēgšanas ir atteicies, un rīkojama jauna nomas tiesību izsole."
· 2. Noteikumi stājas spēkā 2023. gada 1. jūlijā.

